༄༅།  ། བྱམས་པ་ལ་བསྟོད་པ་བཞུགས།  ། ༄༅།  ། ཨོཾ་སྭསྟི་སིདྡྷཾ།  བྱམས་པའི་ཐུགས་ཀྱིས་བྱང་ཆུབ་ཐུགས་བསྐྱེད་ནས༑  ༑ བྱམས་བརྩེའི་མཁྱེན་པས་ཚོགས་གཉིས་རྫོགས་མཛད་དེ།  ། བྱམས་པས་དགའ་ལྡན་ལྷ་ཡི་ཚོགས་སྐྱོང་བ།  ། བྱམས་མགོན་རྒྱལ་བའི་ཞབས་ལ་ཕྱག་འཚལ་ལོ༑  ༑ ཞལ་གཅིག་ཕྱག་གཉིས་གཡས་པ་མཆོག་སྦྱིན་གྱིས།  ། སྐྱེ་རྒུ་རྣམས་ལ་མཆོག་གི་འབྲས་སྩོལཞིང་།  ། གཡོན་པས་ཀླུ་ཤིང་མེ་ཏོག་ལེགས་བསྣམས་པ།  །  བྱམས་མགོན་རྒྱལ་བའི་ཞབས་ལ་ཕྱག་འཚལ་ལོ།  ། རལ་པའི་ཐོར་ཚུགས་མཆོད་རྟེན་གྱིས་མཛེས་ཤིང་།  ། རིལ་བ་སྤྱི་བླུགས་ལས་བྱུང་དག་བྱེད་ཀྱིས།  ། རུལ་དང་མྱགས་པའི་དྲི་མ་རྣམ་སྦྱོང་བ།  ། རོལ་པ་ཆེན་པོའི་ཞབས་ལ་ཕྱག་འཚལ་ལོ།  །  མཆོད་ཕྱིར་ཐོགས་དང་ཁྲི་སྙན་སཱ་ལེ་ཡི།  ། ལྤགས་པའི་ཆོས་གོས་མཆོག་གི་རྟགས་ཀྱིས་ནི།  ། དཀའ་ཐུབ་མཐར་ཕྱིན་པར་ནི་ཞལ་བཞེས་པ།  ། དྲང་སྲོང་མཆོག་ལ་གུས་པས་ཕྱག་འཚལ་ལོ།  ། འཁོར་བའི་འདམ་ལས་ངེས་པར་བརྒྱལ་ (《¡¶ལུ》¡བརྒལ་《¡¶ཞ》¡-བརྒྱལ་)བ་ཁྱོད།  ། འདམ་སྐྱེས་གདན་ལ་བཞེངས་ནས་ཞི་བ་ ཡི༑  ༑ སྤྱན་གྱིས་འགྲོ་ལ་གཟིགས་པས་ཞི་མཛད་པ།  ། སྐྱེ་རྒུའི་གཉེན་གཅིག་ཁྱོད་ལ་སྐྱབས་སུ་མཆི།  ཁྱོད་ལ་འདུན་པའི་ཡིད་ཀྱིས་དབང་བགྱིས་ནས།  ཁྱོད་སྐུ་རིན་ཆེན་མཆོག་ལས་ལེགས་བཞེངས་པའི།  ། སྐུ་འདི་ཁྱོད་ཉིད་ལགས་པར་ལེགས་བསམས་ནས།  ། ཤིན་ཏུ་དང་བའི་ཡིད་ཀྱིས་གསོལ་འདེབས་ཀྱིས།  ། ཡེ་ཤེས་གཟིགས་པའི་དམ་པས་ཉེར་གཟིགས་ལ།  ། ཐུགས་རྗེ་ཆེན་པོའི་ཐུགས་ཀྱིས་རབ་དགོངས་ཏེ།  ། ཕྲིན་ལས་རྒྱ་མཚོ་རྒྱ་མཚོ་ལྟར་བསྡུས་ནས།  ། ཉིད་ཇི་བཞིན་དུ་བྱིན་གྱིས་བརླབ་ཏུ་གསོལ།  ། དེ་ལྟར་ཐུགས་དམ་བརྟན་པས་བྱིན་རླབས་པའི།  །  སྐུ་འདི་ཉིད་གཅིག་ཁོ་ནར་མ་བས་ཏེ།  ། དབྱིངས་དང་མཛད་པ་གཅིག་ཕྱིར་རྒྱལ་བ་ཀུན།  ། གཅིག་ཏུ་བསྡུས་པའི་ངོ་བོ་ཉིད་ལགས་གྲང་།  ། དེ་འདྲ་མཐོང་བའི་མིག་དེ་དཔལ་ལྡན་ཞིང་།  ། དེ་ལ་འདུན་པའི་འདུན་པ་དཔལ་འབྲས་ཅན།  ། མཆོད་པས་མཆོད་བྱ་ཇི་(《¡¶ཞ》¡དེ་)བཞིན་མཆོད་བྱེད་དེ།  ། མཆོད་འོས་རྣམས་ཀྱི་མཆོད་བྱར་འགྱུར་ལགས་གྲང་།  ། དེ་ལས་དགེ་བ་རྒྱ་མཚོ་གང་བསྐྲུན་པ།  ། འདི་འདྲ་གང་གི་དཔལ་ལས་བྱུང་གྱུར་པའི།  ། རྒྱལ་པོ་དམ་པ་གསེར་མཆོག་དཔལ་དང་བཅས༑  ༑ རྒྱུ་སྦྱོར་བྱེད་པ་སྟོན་ཚུལ་ཞེས་བྱ་བ།  ། དེ་ཡིས་དམིགས་བྱ་རྡོ་རྗེ་ཆོས་སྐྱོང་གིས།  ། ཉེ་བར་བསྲུངས་པའི་ཆོས་སྐྱོང་སྲུང་མ་རྣམས།  ། ཚེ་འདིར་ཚེ་རིང་ནད་མེད་དཔལ་འབྱོར་རྒྱས།  ། སྐྱེ་བ་ཀུན་ཏུ་ལྷ་མིའི་དཔལ་རྒྱས་ལ།  ། དགའ་མགུར་སྤྱད་ནས་བྱམས་མགོན་ཆོས་ཀྱི་རྗེ།  ། ཆོས་ཀྱི་རྒྱལ་པོའི་རྒྱལ་ཐབས་མཛད་པའི་ཚེ།  ། ཆོས་ཀྱི་རྒྱལ་སྲིད་ཡངས་པའི་དཀྱིལ་འཁོར་དུ།  ། ཉེ་བར་ཞུགས་ནས་ཐུབ་དེ་སྲས་དང་བཅས།  ། མཆོད་སྤྲིན་རྒྱ་མཚོས་ཀུན་ནས་ལེགས་མཆོད་དེ།  །  ཆོས་ཚུལ་རྒྱ་མཚོ་ཐོས་ཤིང་ལེགས་རྟོགས་ནས།  ། དེ་ཡི་ཡེ་ཤེས་གཟིགས་པ་ཉེར་ཞུགས་ཏེ།  ། བྱང་ཆུབ་དམ་པར་ལུང་བསྟན་ཐོབ་པར་ཤོག། དེ་སྐད་སྨྲས་ཏེ་སྨྲ་བ་རྣམས་ཀྱི་རྗེ།  ། ཆོས་རྗེ་ས་སྐྱ་པ་ཞེས་ཡོངས་གྲགས་པའི།  ། ཞབས་ཀྱི་པདྨོ་སྤྱི་བོས་གུས་བླངས་པ།  ། དགེ་སློང་འཕགས་པ་ཞེས་བྱར་གྲགས་པ་ལ།  ། གྲུབ་པ་དཔལ་ཞེས་བྱ་བས་གསོལ་བཏབ་ནས།  ། མེ་ཕོ་བྱི་བའི་དཔྱིད་ཟླ་འབྲིང་པོ་ཡི།  ། ཉི་ཤུ་བདུན་ལ་གྲུ་མུར་ཞེས་བྱ་བར།  ། ཡུད་ཙམ་ཉིད་ལ་ཉེ་བར་སྦྱར་བ་ཡིན། །  ། །